ས་ཞོགས་ཆུ་ལ་སྦངས་པ་མཁལ་ཁུང་གཉིས་སུ་བཅུག སྐེ་རགས་ཀྱིས་སྡམས། ཞག་བདུན་གྱི་བར་དུ་ཞོགས་བརྒྱ། དགོངས་བརྒྱ་རྣམས་བྱའོ། །གསུམ་པ་ལས་ལ་སྦྱར་བ་ནི། སྐྱེས་པའི་གནོད་པ་བྱུང་དུས། སྐྱེས་པ་དང་མ་བྲལ་རིང་། ལུས་གནད་གང་བྱུང་ལ་རླུང་ཕྱིར་འཕུལ་ཐུབ་ཙམ་ཕྱི་རང་དུ་བཟུང་། མི་ཐུབ་པ་དང་སྟོད་དུ་རྔུབས་ལ། ཡང་ཕྱིར་འབུད་ཕྱིར་འཛིན་བྱ། དམིགས་པ་པདྨའི་ནང་དུ་རལ་གྲི་མེ་འབར་བ་འཁོར་བར་བསམ། སྐྱེས་པ་དང་བྲལ་འཕྲལ་ཕོ་རོག་ཉུང་མའི་ལོ་མའི་གྲང་ཐང་བཏང་། ཆུ་རྡོ་ཆུ་ལ་སྦངས་པ་མཁལ་ཁུང་གཉིས་སུ་སླན། དྲོད་བྱུང་པ་དང་། ཡང་ཆུ་གྲང་ལ་སྦངས་ཏེ་སླན་པ་ལན་གསུམ་བྱས་རྗེས། དངོས་གཞིའི་བཅའ་བཞི་དང་འཁྲུལ་འཁོར། རླུང་གནད་རྣམས་ལན་བརྒྱ་བྱ། རཀྟ་མ་བབས་ཀྱི་རིང་ལ་དངོས་གཞིའི་འཁྲུལ་འཁོར་ཞག་རེ་ལ་བཅུ་བདུན་རེ་བྱེད། བླ་མ་རས་ཆུང་པའི་ཞལ་གྱི་གདམས་པ། ཀུན་ལ་མེད་པའི་ཁྱད་ཆོས། མཚན་ལྡན་བུད་མེད་ཀྱི་སྲིད་བསྲུང་བར་བྱེད་པ་འདི་ནི། ཚེ་འདི་བློས་བཏང་ཞིང་། ཕྱི་མ་དོན་དུ་གཉེར་ངེས་པའི་སྣོད་དུ་གཏོད་པ་མ་གཏོགས། སྣོད་དུ་མི་རུང་པ་ལ་སྦྱིན་ན། བླ་མ་དང་ཡི་དམ་གྱི་བཀའ་ཆད་དང་། སྐྱེ་སྒོ་བཀག་པའི་ཉེས་པས། མི་ལུས་མི་ཐོབ་ཅིང་། མན་ངག་གནད་དུ་མི་འགྲོ་བས་གསང་པར་བྱ། སྣོད་དང་ལྡན་པ་ལ་མི་རབས་བདུན་གྱི་བར་དུ་གདམས་པ་འདིས་སྲིད་བསྲུང་ངེས་པ་ཡིན་པས། བཀའ་རྒྱ་ལ་གནས་པར་བྱའོ། །⁽14b4⁾།། རྫས་ཀྱིས་བསྲུང་བ་ནི། ཕོ་རོག་ཉུང་མ་བསྡུས་པའི་གྲང་ཐང་ལ། རྟ་ཁྲག་མ་རུལ་བ་གྲིབ་སྐམས་བྱས་ལ། རི་བོང་གི་སྙིང་ཁྲག་དང་། གླ་རྩི། དོམ་མཁྲིས། མཚལ་དཀར་རྒྱལ་དཀར་རྣམས་ཞིབ་པར་བཏགས་ལ་སྦྱར། ཞག་བདུན་གྱི་བར་དུ་དགོངས་ལྟོ་བཅག ཐུན་ཚེ་ཚད་ཐོ་རངས་དང་ཉིན་གུང་རྣམས་ལ་བཏུང་། རླུང་བཟུང་ལ་སྐྱོན་ཡོན་འབྱེད་པའི་འཁྲུལ་འཁོར་སྨན་ཞུ་བའི་ཚོད་ལ་བརྒྱ་རྩ་རེ་བྱེད། འགྲེམས་ཀྱི་འཁྲུལ་འཁོར་གང་བདེ་ལ་འབད། དེ་ནས་ཟླ་བ་རེ་རེ་ལ་གོང་གི་སྨན་དེ་ཕོར་པ་རེ་རེ་བཏང་པས་སྲིད་ཆགས་པར་མི་འགྱུར་བ་ལག་ལེན་ཡིད་ཆེས་པ་ཡིན་པས་ཟབ། ཡང་རྒལ་པའི་ཚིགས་པ་བཅུ་གསུམ་གྱི་སྟེང་དང་། ཉི་ཤུ་རྩ་གཅིག་པའི་འོག་ཏུ། མདུན་གྱི་སྤུ་དཀར་ནག་གི་སུམ་མདོར་རྩ་གསུམ་ཡོད་པའི་རོ་རྐྱང་གཉིས་རྣམས་ལ་སྤྲ་ཚུགས་ཀྱིས་གདབ། དེས་ནི། གཏན་ཆོད་པ་ཡིན་པས། གསེར་ཞོ་རེ་དང་སྒྲུབ་པའི་མཎྜལ་མེད་པར་མི་སྟེར་བའོ། །⁽14b4⁾།། གཞན་ལ་མེད་པའི་གདམས་པ་རང་གི་དམར་ཆ་འཆིང་བའི་ཐེམ་བུ་འདི་ལ། ལུས་གནད། རླུང་གནད། རྫས་དང་གསུམ་ལས། དང་པོ་ལུས་གནད་ནི། སེམས་དཀྱིལ་པུས་མོ་གཉིས་ཀྱི་སྟེང་དུ་ལག་པ་རྡོ་རྗེ་ཁུ་ཚུར་བཞག རླུང་ཕྱིར་དྲག་ཏུ་འབུད། རྒྱུ་མ་སྟོད་དུ་ཤེད་བསྐྱེད་ལ་འཐེན་པས། ལྟེ་བའི་འོག་གི་གང་རིགས་སུ། རོ་རྐྱང་དབུ་མ་གསུམ་གྱི་རྩ་གསལ་བར་ཡོང་སྟེ། རབ་གསུམ་འཇམས། མཐའ་མ་གཡས་རོ་མའི་རྩ་སྣར་མཚན་མ་བྱས། ལུས་གནད་འདིས་ཀྱང་རྩ་མི་རྙེད་པའི་རིགས་མ། ལྟེ་བ་ནས་རང་སོར་བཞི་འཇལ་བའི་སར་མཚན་མ་བྱེད་པའོ། །སྦྱོར་བཅས་ཀྱི་ལུས་གནད། རང་རུས་སྦལ་སྐུམ་པའི་ཚུལ་ལྟར་ཁ་བུབ་པའི་པུས་མོའི་བར་ལ་མཐོ་གང་ཙམ་ཡོད་པ་བྱས། ལག་པའི་ངར་ས་ལ་ཕབ། སྐེད་པ་ཉག་བྱས། ཤིང་ཁྲེགས་པ་སྦོམ་ཕྲ་ཐེབ་ཆེན་ལས་སྦོམ་ཙམ་པ། རིང་ཐུང་གི་སྐུམ་འཁྲུ་གང་ཡོད་པའི་ཏོག་རྒྱ་ཡོག་མགོ་བོའི་དབྱིབས་ལ་ལྟེ་བ་འབུར་བའི་གཡས་གཡོན་དུ་མཚོན་རེ་ཡོད་པ་བྱས། ལྟེ་འོག་མཚན་མའི་སྟེང་དུ་བཙུགས། ཡབ་ཀྱི་རྒྱབ་ནས་བསྐྱོད་རླུང་ཕྱིར་བཟུང་པའི། རླུང་ཞབས་དེ་དབྱུག་པའི་སྟེང་དུ་ཤེད་བསྐྱེད་ལ་མནན། མདུན་རླུང་འཐེན། འབྱེད་འདྲེན་འགྲེམས་གཞུང་བཞིན་བྱེད་དོ། །གན་རྐྱལ་ནི། རླུང་སྦལ་སྐུམ་པ་གན་རྐྱལ་དུ་བྱས་ཡབ་ཀྱི་སྟེང་ནས་སྐྱོད་པའི་རྡོ་རྗེ་པདྨ་ཚུད་པ་དང་། རླུང་ཕྱིར་སངས་ཀྱིས་འབུད་པ་དང་མཉམ་དུ་རྐང་ལག་གཉིས་བྱ་ཉང་ཐང་གིས་བྱས་ལ་ཕྱོགས་བཞིར་རྒྱང་། ཡང་། གོང་དུ་བཤད་པའི་དབྱུག་པ་རིང་ཐུང་ཁྱེལ་གང་ལ་སྦོམ་ཕྲ་ལོག་ཕར་གྱི་སྦོམ་པ་བྱས། ལྟེ་འོག་སོར་བཞིའི་རྩ་གནད་ལེགས་པར་བཙལ་བའི་སྟེང་དུ་དབྱུགས་པའི་ཏོག་བཙུགས། སྐེ་རགས་ཀྱིས་གདམས་པའམ་རང་གི་ལག་པས་བསྣོལ་བའམ་གང་བྱེད་ཀྱང་། ཡབ་ཀྱི་ས་བོན་འགྲོ་ཁར་ཡབ་ལ་ཤེད་བསྐྱེད་ལ་གནོན་འཇུག འབྱེད། འདྲེན། འགྲེམས་པ་སོགས་གཞུང་ལྟར་བྱེད་དོ། །གཉིས་པ་རླུང་གནད་ཀྱི་ཐེམ་བུ་བརྒྱ་ཡོད་པ། རླུང་གི་ཞལ་གདམས་གནད་ཀྱི་ཕྲེང་བར་གསལ། གསུམ་པ་རྫས་ནི། གློག་གི་འོག་ཏུ་རྡོ་ཁབ་ལེན་བཅུག སྤྱི་བོའི་གཙུག་ཏུ་སྡོད་ཐུབ་ན་ཁབ་ལེན་རྡོ། མ་ཐུབ་ན་ཁབ་ལེན་ཕྱེ་མའི་འདག་པ་བྱུགས། ལྟེ་འོག་ཏུ་ལྕགས་ལེེབ་མེ་ལོང་ཙམ་མནན། འབྱེད། འདྲེན། འགྲེམས་སོགས་གཞུང་ལྟར་བྱ། འདིས་ནི་རང་ལུས་ལ་དབང་ཐོབ་སྟེ་ཟབ་པའི་མཐར་ཐུག་པའོ། །⁽14b4⁾།། རྗེས་གེགས་བསལ་བ་ལ་སྐྱོན་ཡོན་འབྱེད་པའི་འཁྲུལ་འཁོར་ནི། འབེབས་སྟན་རང་འཁྲུ་གང་པའི་སྟེང་དུ་འཕོངས་བཞག རྐང་པ་གསང་དཀྱིལ་ལྷོད་དེ་བར་བསྣོལ་ཁ་ཆེ་བ་བྱས། ཡར་ལངས་པ་དང་ལག་པ་གནམ་ལ་བརྐྱང་། གཡས་གཡོན་གཉིས་སུ་གཅུ་བ་ཐང་རེ་བྱས། དབུས་སུ་ཐང་འཐེན་པའི་ངང་ནས་འབེབས་སྟན་གྱི་སྟེང་དུ་འབེབས་པ་དང་མཉམ་དུ་ལག་གཉིས་ནུ་སྟེང་དུ་འབེབས། རླུང་ནང་འཛིན་གྱི་སྟེང་ནས་བྱེད་པ་ཡིན་ལ། འཁྲུལ་འཁོར་འདི་མང་ཉུང་ཇི་ཙམ་བྱེད་ཀྱང་དབུས་སྟེང་འོག་བརྗེ་བ་གྲངས་མཉམ་པ་བྱེད་ཅིང་། རྩ་རླུང་གི་སྦྱོར་བ་ཉམས་སུ་བླངས་པས། རྟགས་འཐོན་ཏེ་བྱུང་བ་ལ་སྐྱོན་ཡོན་གྱི་དབྱེ་བ་མ་ཕྱེད་ན། གོང་བཞིན་འཁྲུལ་འཁོར་ལ་གནད་དུ་བསྣུན་པས། སྐྱོན་དང་ཡོན་ཏན་གྱི་ཤན་ཕྱེད་དེ། སྐྱོན་ཡིན་ན་འཕྲལ་དུ་སེལ་བར་ནུས་ཀྱིས། ཡོན་ཏན་གོང་དུ་འཕེལ་བར་འགྱུར་རོ་རྩ་རླུང་ཐིག་ལེའི་གེགས། སྟོད་མདུན་རྒྱབ་ཏུ་གཟེར་བ་དང་། འཁྱུག་པ་དང་། འཚང་བ་དང་། སྤྱི་ཁྱབ་ཏུ་ལྕི་བ། འབྱིང་པ་གཡས་གཡོན་དུ་ན་བ་དང་། རངས་པ་དང་། རྩེའུ་ཆུང་བབས་པ་དང་། རྐན་བས་པ་དང་། རྣ་བ་ན་བ་དང་། རྣ་བ་འོན་པ་དང་། རྣ་བ་འུར་གདིང་བྱེད་པ་དང་། སྣ་བུག་འགག་པ་དང་། དྲི་མི་ཚོར་བ་དང་། མིག་བཙན་ཐབས་སུ་ན་བ་དང་། ཚ་བ་དང་། རྒྱང་མིག་མི་གསལ་བ་དང་། ལྷིང་ཐོག་དང་། མིག་འབྲས་ན་བ་དང་། ཡ་མ་འཁྱུག་པ་དང་། མགོ་བོ་གཟེར་བ་དང་། མགོ་བོ་ཐོམ་པ་དང་། སྤྱི་ཁྱབ་ཏུ་ལྕི་བ་དང་། ལྷ་གོར་བ་ན་བ་དང་། རྒལ་ཚིགས་ན་བ་དང་། བྲང་ཚ་བ་དང་། ནུ་མ་ན་བ་དང་། ནུ་མ་སྐྲངས་པ་དང་། སྟོད་བྱིན་ལ་ཐོར་པ་བྱུང་བ། ཟ་འཕྲུག་བྱེད་པ་རྣམས་ཅི་བྱུང་ཡང་སེལ་བའི་ཐབས། ནད་ཚ་གྲང་གང་ཡིན་ལེགས་པར་བརྟག་པ་ནི། མཚན་འོག་ཏུ་ལག་པའི་མཐིལ་སྦྱར། ནད་པའི་སེམས་དང་། རང་གི་སེམས་བསྲེས་ལ་བཞག་པས། ཚ་བ་ཡིན་ན་ལག་པའི་མཐིལ་ཚ་འུར་བ་དང་སྣང་བ་དམར་ལམ་པ་བྱུང་ན་ཚ་བ་ཡིན་པས། རྟེན་འབྲེལ་དུ་འཐོལ་གྱི་ཤར་བའི་རླུང་འཁྲུལ་འཁོར་འདི་བྱས་ན་འཕྲོད་སྙོམས་པ་དེ་རང་བསྟན་པས། དེས་ནི་སེལ་བར་ཐེ་ཚོམ་མེད་དོ། །གྲང་བ་ཡིན་ན་ལག་མཐིལ་རྔུལ་བ་དང་། གྲང་སིལ་བ་དང་། སྣང་བ་ལ་དཀར་བ་དང་གྲང་བའི་ཉམས་བྱུང་ན་གྲང་བ་ཡིན་པས་གོང་བཞིན་དུ་བྱས་པས་སེལ་བར་འགྱུར་རོ། །འདི་ནི་རྣལ་འབྱོར་པ་རབ་ཀྱི་གེགས་སེལ་ལོ། །རྣལ་འབྱོར་པ་འབྲིང་མཐའི་གེགས་སེལ། སྟོད་ཀྱི་ནད་དེ་རྣམས་ཚ་བ་ཡིན་ན། ལུས་གནད་སྐྱོན་ཡོན་འབྱེད་པའི་འཁྲུལ་འཁོར་དེའི་སྟེང་ནས། རླུང་ཆུ་རླུང་འཛིན་པ་ཡིན་ཏེ། ལྕེ་ཝ་ཆུ་ལྟ་བུར་བྱས། དམིགས་པ་ནི། ཆུའི་དཀྱིལ་འཁོར་ཟླུམ་པོ་དཀར་པོ་བམ་དཀར་པོས་མཚན་པ་ག་བུར་གྱི་དྲི་རྣམ་པ་ཤིན་ཏུ་བསིལ་བའི་རང་བཞིན་དེེ། ལྕེའི་སྟེང་ལ་ཚུར་རྔུབས་པས། ལུས་ཀྱི་སྟོད་སྨད་ཐམས་ཅད་ཆུས་དཀར་མེར་གྱིས་གང་པར་གསལ་ལ། ཆུ་རླུང་དེ་བཟུང་ལ་འབེབས་རྒྱག་པ་དང་། ཧ་ཞི་དྲག་དང་བསྟུན་པའི་འབེབས་རླུང་ཅན་རླུང་མེད་གང་རིགས་བྱས། ལག་པ་ཁུ་ཚུར་ནུ་སྟེང་གཉིས་སུ་བུད་པ་དང་ཉེད་པ་དང་བརྡུང་བ་དང་། ལག་པ་རྒྱངས་པ་དཔུང་མགོར་ལོག་པ་དང་བསྟུན་འབེབས་བྱེད། རླུང་ཕྱི་ནང་གཉིས་ཁར་མ་བཟུང་བར་ཀྱང་བྱེད། ཡང་ལག་པ་སོར་མོ་བསྣོལ་བས་ལྟག་རྩ་ནས་འཁྱུད། གཡས་ཕྱོགས་ལ་ཤུད་པ་དང་འབེབས་བྱེད། གཡོན་ཕྱོགས་ལ་ཤུད་པ་དང་འབེབས་བྱེད། དེ་ཕྱོགས་རེ་རེ་ལ་གསུམ་གསུམ་བྱས། ལྟག་པ་གཡས་གཡོན་དུ་ལན་བརྒྱ་ཤུད་ལ། འཇིང་པ་མདུན་དུ་གུག་ཚད་དུ་གུག་ལ་འབེབས་བྱེད། མགོ་བོ་ཕྱོགས་བཞི། སྤྱི་བོ་རྣམས་སུ་རྡོ་རྗེ་ཁུ་ཚུར་གྱི་ལན་བཅུ་བཅུ་བརྡུངས། མགོ་བོ་འཕྲུག་འཕྲུག་སྤྲུགས་ལ་འབེབས་བྱེད། ཞོགས་པའི་གསང་ཆབ་ཀྱིས་སྐྲ་མ་གཏོགས་སྟོད་བྱིན་ཁྱབ་པར་འཁྲུ། རྩེའུ་ཆུང་གཞོད་པ་དང་བཅས་པས་འཐེན། མགོ་བོ་ཕྱོགས་བཞིར་འཐེན་པ་དང་། རྡོ་རྗེ་ཁུ་ཚུར་གྱིས་འབྱིང་པ་ཁྱེད་མ་མ་ལུས་པ་རླུང་བཟུང་ལ་འཕུར། རོ་སྟོད་གཡས་གཡོན་བཅུ། །མདོར་ན་གང་ན་བར་ཁུ་ཚུར་གྱིས་བརྡུངས། འཕུར་བ། ཉེད་པ། འཐེན་པ། འབེབས་པ། རྡོ་གྲང་རླན་པ་སོགས་ཀྱིས་སེལ། གྲང་བའི་ནད་ལ། དམིགས་པ་མེའི་དཀྱིལ་འཁོར་དམར་པོ་རཾ་གྱིས་མཚན་པ་གསལ་བཏབ། རླུང་སྣ་ནས་མེ་རླུང་དྲག་ལ་ཐུང་པར་བཟུང་། ལུས་མེས་གང་བར་བསམ་ཞིང་། ཚ་བའི་དུགས་བྱེད། འཁྲུལ་འཁོར་རྣམས་གོང་བཞིན་བྱ། འདིས་ནི་སྟོད་དུ་ཚ་གྲང་ནད་ཅི་བྱུང་ཡང་སེལ་ལོ། །སྨད་ཀྱི་ནད་ཚ་གྲང་གང་བྱུང་ཀྱང་བརྟག་ཐབས་གོང་བཞིན་བྱས། ཚ་བ་ལ། རླུང་ཕྱིར་འབུད་ཕྱིར་བཟུང་ནས་འབེབས། ནང་དུ་བཟུང་ནས་འབེབས། རང་འགག་གིས་འབེབས། རྒྱ་མཚོ་བསྐོར་བ་དང་། རྒྱ་མཚོ་གདབ་པ་དང་། བརྡུང་བ་དང་། ཉེད་པ་དང་། འཕུར་བ་དང་། ན་སར་རྡོ་གྲང་རློན་པ་དང་། དལ་མོ་བརྡུང་བ་དང་། དཔྱི་མིག་བརྡུང་བ་དང་། ཉེད་པ་དང་། རྐང་པ་མདའ་ལྟར་འཕང་བ་དང་། སྒྲད་པ་དང་། འཕུར་ཞིང་བུད་པ་དང་། པུས་མོའི་འཁྲུལ་འཁོར་དང་། མཁལ་མ་གཞོ་བ་དང་། འཕུར་བ་དང་། སྒྲགས་འདྲེན་དྲག་ཏུ་བྱ་བ་དང་རྣམས་ཀྱིས་སེལ། གྲང་བའི་ནད་ལ་དམིགས་པ་གོང་བཞིན་ལ། བུས་པ་དང་། གསང་རྩ་འོག་སྒོ་རྣམས་སུ་ཚ་བའི་དུགས་བྱས་པས་གྲང་བའི་ནད་རྣམས་སེལ། མདོར་ན་འདི་རྣམས་ཀྱིས་སྨད་དུ་ཚ་གྲང་གི་ནད་བྱུང་ཚད་སེལ་ལོ། །བར་གྱི་ནད་གྲང་བ་ལ། ཚ་གྲང་གི་ནད་བརྟག་པ་དང་། དམིགས་པ་གོང་བཞིན་བྱ། ཚ་བ་ལ། གང་ན་སར་རྡོ་གྲང་སླན། འཕོ་རླུང་བཟུང་ལ་འཕོ་སྒོར། འཕོ་སྡེབ། འཕོ་བརྡུངས། སྒྲོགས་འདྲེན། སྐེད་བསྐོར། ཧ་འདོན་གང་རིགས་བྱས་པས་སེལ། གྲང་བ་ལ། འཕོ་ཁར་ཚ་དུགས་བྱས། འཁྲུལ་འཁོར་དང་། དམིགས་པ་གོང་བཞིན་བྱས་པས་སེལ་ལོ། །མདོར་ན་རྩ་རླུང་ཐིག་ལེའི་གེགས་སྟོད་སྨད་བར་གསུམ་གར་བྱུང་ཀྱང་སྐྱོན་ཡོན་འབྱེད་པའི་འཁྲུལ་འཁོར་གཅིག་པོས་སེལ་བའི་གདམས་པ། བླ་མ་རས་ཆུང་པའི་གདམས་པ་ཤིན་དུ་ཟབ། ⁽14b4⁾།། ཡང་། རླུང་གི་རིགས་ཀྱི་ནད་སྟོད་ཚངས། སྲིན་ནད་སོ་ན་བ། རྒྱུ་གཟེར། ཐུར་སེལ་ལོག་པ། གདོན་ནད་ཀྱི་རིགས་སུ་གྱུར་པ། ཁྱད་པར་གཟའི་ནད། མགོ་ཁྱོམ་པ་སོགས་ལ། འཐེན་ཆེན། འཐེན་ཆུང་། འཐེན་འབྲིང་། འཐེན་ཆེན་ནི། ནད་པ་དེ་སེམས་དཀྱིལ་བྱས། ལག་གཉིས་པུས་མོ་ལ་བཀབ་པ་གྲོགས་རྒྱགས་པ་གཅིག་གིས་ཤེད་སྐྱེད་ལ་མནན། གདོན་ཐུང་བའི་རིགས་ལ་བརླ་ཁུག་དང་དཔྱི་འཚམས་ནས་གནན། རྒྱབ་དུ་འབོལ་རྡོ་གཅིག་གི་སྟེང་དུ་འདུག་སྟེ། པུས་མོ་གཡོན་པ་ས་ལ་ཕབ། གཡས་གཙུག་བྱས་པའི་མགོ་ལ་གོས་འཐུག་པ་གཅིག་གཡོགས་པ། ནད་པའི་ཡས་མར་བགྲངས་པའི་ཚིགས་པ་བདུན་པའི་སྟེང་དུ་བཙུགས། ལག་པ་སོར་མོ་བསྣོལ་བས་ཨོག་མ་ནས་འཁྱུད། ནུར་ནུར་འཐེན་པའི་ཡུན་མ་ཎི་བརྒྱ་རྩ་དྲུག་དང་གསུམ་དུ་བཤད་འདུག་སྟེ། བརྒྱ་རྩ་གཉིས་ལས་ཡུན་རིང་བ་མི་འཐེན་ཞིང་། བརྒྱ་རྩ་གཅིག་ལ་རྒྱལ་བ་བྱུང་ན་འཐེན་འཕྲོོ་བཅད་ལ་མ་འཕར་བར་འཇོག ཕྱག་ལེན་ངེས་པ་ཅན་མ་བསྟན་ན། ཁ་ལ་དྲི་ཆེན་སྟོན་ཏེ་འཆི་བའི་སྐྱོན་ཡོང་བས། ཕྱག་ལེན་ལ་གཟབ་པ་གལ་ཆེའོ།། འཐེན་ཆུང་ནི། ལུས་གནད་གཞན་གོང་དང་འདྲ་བ་ལ། རོ་རྐྱང་གཉིས་ལག་པ་གཡས་གཡོན་གྱི་སོར་མོ་བཞིས་སོ་སོར་མནན་ནས་བཙན་ཐབས་དང་མགོ་དགྱེ་ལོག་གིས་འཐེན་ལ་མནན་པའི་ཡུན། ནད་ཚབས་ཆེ་ན་མ་ཎི་བརྒྱ་རྩ་གཅིག །ཆུང་ན་ལྔ་བཅུ་ལས་རིང་བར་མི་བྱའོ།། འཐེན་འབྲིང་རང་ཆས་མ་ལ་ཐུར་སེལ་གཏོང་ཐབས་དང་། ནད་རྐྱེན་མ་གཉིས། ཐུར་སེལ་གཏོང་ཐབས་ནི། སེམས་དཀྱིལ་ལག་པ་གཉིས་ཀྱི་སོར་མོའི་རྩེ་བསྣོལ་ཙམ་བྱས་པ་ལྟག་པ་ནས་འཁྱུད། མཐེ་བོང་གཉིས་ཀྱི་རོ་རྐྱང་གིས་འཕར་རྩ་མནན། མགོ་ཅུང་ཟད་གུག་བྱས། ཁ་ནས་ཧཱ་ཞེས་སྒྲོག་པ་འདོན་པ་དང་སྟོད་ལ་འཐེན། རོ་རྐྱང་གཉིས་དམ་དུ་མནན་པ་མ་རྒྱལ་གྱི་བར་དུ་བྱ། ནད་རྐྱེན་མ་ནི། པུས་མོ་གཉིས་ས་ལ་བཙུགས་ལག་པས་རོ་རྐྱང་གཉིས་གནོན་པ་སོགས་སྦྱོར་བ་གོང་དང་འདྲ་བ་བྱས། ཁ་ནས་ཧཱ་ཞེས་འདོན་པ་དང་སྟོད་དགུར་བྱས། ཧཱའི་གཞུག་རྫོགས་པ་རོ་རྐྱང་དམ་དུ་མནན་ལ་དགྱེ་ལོག་བཏང་། སྐེད་པ་ཉག་བྱས་ཏེ་མ་བརྒྱལ་གྱི་བར་དུ་སྐྱེན་ཅི་ཐུབ་བྱའོ།། ལུས་གནད་འདི་རྣམས་ཀྱི་སྦྱོར་བ་གང་བྱེད་ཀྱང་། རང་ཡི་དམ་ལྷར་གསལ་འདེབས་པའོ།། འདི་ནི་བླ་མ་རས་ཆུང་པའི་ཞལ་གྱི་གདམས་པ་ཁྱད་པར་དུ་འཕགས་པ་ཡིན་པས་བཀའ་རྒྱ་དམ་དུ་བྱའོ། །⁽14b4⁾།། བུད་མེད་རིགས་ངན་པའམ། འདྲེ་ཅན་རིགས་བཟང་པོར་བསྒྱུར་བ་ལ་རླུང་འཁྲུལ་འཁོར་གྱིས་བསྒྱུར་བ་དང་། རྫས་ཀྱི་བསྒྱུར་བ་གཉིས། དང་པོ་ནི། འབེབས་སྟན་འཁྲུ་གང་གི་སྟེང་དུ་འཕོངས་བཞག རྐང་པ་གཡས་པ་སྟེང་དུ་བཞག་ལ་བསྣོལ། ལག་པ་ཁུ་ཚུར་གཡས་པས་སྟེང་མ་བྱས་ཏེ་བསྣོན་གདམས་ལ་འབེབས་བཅུ་རྒྱག དེ་རྗེས། གོང་གི་ལུས་གནད་དེ་ཁའི་སྟེང་ནས་ཡར་འཕར། མར་འབེབས་དུས་རྐང་ལག་རྣམས་ཕྱོགས་བཞིར་རྒྱངས་ལ་འབེབས་པ་ལན་བདུན་བྱ། རླུང་ནི། ལུ